ICIPANDE 1
Lesa Kuti Amwafwa Ukukwata Insansa mu Cupo Cenu
“Uwababumbile pa kutendeka ababumbile umwaume no mwanakashi.”—Mateo 19:4
Yehova * Lesa e waufishe umwaume no mwanakashi aba kubalilapo. Baibolo itila abumbile umwanakashi wa kubalilapo no “kumuleta ku muntu.” Adamu alitemenenwe sana ica kuti atile: “Nomba uyu e fupa lya mu mafupa yandi kabili e munofu wa mu munofu wandi.” (Ukutendeka 2:22, 23) Na pali nomba, Yehova afwaya abaupana ukuba ne nsansa.
Abantu nga baupana bamona kwati fyonse fikalaba fye bwino. Lelo ukulanda fye icishinka, na baupana abatemwana sana balakwata amafya. (1 Abena Korinti 7:28) Muli ino broshuwa, muli amalembo ya mu Baibolo ayengalenga mwakwata insansa mu cupo na mu lupwa lwenu.—Amalumbo 19:8-11.
1 MULECITA IFYO YEHOVA AMWEBA
IFYO BAIBOLO ILANDA: Umulume e mutwe wa lupwa.—Abena Efese 5:23.
Mwe balume, Yehova afwaya mulesunga bwino abakashi benu. (1 Petro 3:7) Lesa amupeele abakashi pa kuti balemwafwa, kabili afwaya mulebacindika no kubatemwa. (Ukutendeka 2:18) Mufwile ukutemwa sana abakashi benu pa kuti mulebika sana amano ku fyo bafwaya ukucila ku fyo mufwaya.—Abena Efese 5:25-29.
Mwe bakashi, Yehova afwaya mulecindika abalume benu no kubaafwa pa kuti balebomba bwino imilimo abapeela. (1 Abena Korinti 11:3; Abena Efese 5:33) Muleafwa abalume benu no kubanakila no mweo onse. (Abena Kolose 3:18) Nga mulecita ifyo, abena mwenu e lyo na Yehova bakamutemwa sana.—1 Petro 3:1-6.
IFYO MWINGACITA:
Ipusheni abena mwenu ifyo mwingacita pa kuti mwaba umulume nelyo umukashi umusuma. Kutikisheni ifyo bamweba kabili citeni ifyo fine
Tekeni umutima. Pakapita inshita pa kuti mukeshibe ifyo mulingile ukucita pa kuti abena mwenu baleba ne nsansa
2 MULEBIKA SANA AMANO KU FYO ABENA MWENU BAFWAYA
IFYO BAIBOLO ILANDA: Mulingile ukubika amano ku fyo abena mwenu bafwaya. (Abena Filipi 2:3, 4) Muletentemba abena mwenu pantu Yehova afwaya ababomfi bakwe ukuba ‘abanakilila kuli bonse.’ (2 Timote 2:24) Mulebomfya amashiwi ayasuma pa kulanda na bena mwenu pantu Baibolo itila, “umuntu uulanda ukwabula ukutontonkanya aba kwati lupanga ululasaula, lelo ululimi lwa ba mano lulaposha.” (Amapinda 12:18) Umupashi wa kwa Yehova ukalamwafwa ukulanda ne cikuuku e lyo no kutemwa.—Abena Galatia 5:22, 23; Abena Kolose 4:6.
IFYO MWINGACITA:
Mulepepa pa kuti mwilakalipa na pa kuti mulekutika ilyo mulelanshanya na bena mwenu pa milandu iyacindama
Muletontonkanyapo pa mashiwi mulefwaya ukulanda e lyo na pa fya kuyalanda
3 MULELANSHANYA PA FYO MULEFWAYA UKUCITA
IFYO BAIBOLO ILANDA: Nga mwaupana muba “umubili umo” na bena mwenu. (Mateo 19:5) Lelo ifyo mutontonkanya pa fintu tafiba fimo fine. E ico mulingile ukulaumfwana mu fyo mutontonkanya na mu fyo mufwaya. (Abena Filipi 2:2) Ukumfwana kusuma pa kusala ifya kucita. Baibolo itila: “Ukupandwa amano e kulenga ukuti amapange yacitike.” (Amapinda 20:18) Mulekonka ifyo Baibolo yalanda ilyo mulesala ifya kucita.—Amapinda 8:32, 33.
IFYO MWINGACITA:
Mule-ebako abena mwenu ifyo mulefwaya e lyo ne fyo muleyumfwa
Mulelanshanya na bena mwenu ilyo mulepanga ukucita fimo
^ par.4 Baibolo itila ishina lya kwa Lesa ni Yehova.
Ishibilenipo na Fimbi
ULUPUNGU LWA KWA KALINDA
Mwe Baume
—Mulesunga Bwino Abena Mwenu
Mwe baume, bushe mupekanishisha fye aba mu ng’ada yenu ifyo bakabila, lelo tamubasambilisha ifya kwa Lesa?
AMASUKO KU MEPUSHO YA MU BAIBOLO
Bushe Baibolo Kuti Yalenga Naba ne Nsansa mu Cupo?
Ukufunda ukusuma ukwaba mu Baibolo kwalilenga abaume na banakashi abengi ukuba ne nsansa mu cupo.
bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn